
Lønns- og arbeidsbetingelser for dekaner/høgskolerektor og instituttledere

Prosjektgruppen som har gjennomgått og foreslått endret styrings- og ledelsesstruktur har påpekt behovet for å gjennomgå de faglige ledernes lønns- og arbeidsvilkår. Det vises til sak S 08-05.

Universitetsdirektøren vil i det følgende gi en redegjørelse for hvilke ordninger som gjelder i dag og gi en vurdering av mulige endringer/forbedringer av disse.

Dagens lønns- og arbeidsbetingelser for dekaner/høgskolerektor og instituttledere

B-tillegg

I dag beholder lederne den lønn som de har i sin fagstilling og gis i tillegg honorar/lønnstillegg etter tilleggslønnsregulativets trinn B, jf. ”særavtale for honorering av valgte verv”, inngått 01.08.1998. Dekanene/høgskolerektor har trinn B40-B45 (kr. 32 000-36 000 pr. år), mens prodekan/høgskoleprorektor har trinn B10-B20 (kr. 8 000 – 16 000 pr.år). Instituttlederne har trinn B10-B30 (kr. 8 000-24 000 pr.år) avhengig av størrelse på instituttet.

Driftstilskudd

Etter ”særavtale for honorering av valgte verv”  kan det enkelte fakultet/NFH tilstå driftstilskudd til forskning.

Frikjøp

Universitetsstyret fastsatte 01.04.2004 i sak S 12-04 ”retningslinjer for fordeling av arbeidsoppgaver for tilsatte i undervisnings- og forskerstillinger”. I henhold til retningslinjene er dekanene/høgskolerektor helt fritatt for undervisningsoppgaver. Prodekan/høgskoleprorektor godskrives med inntil 1/2 fritak fra arbeidsoppgaver i undervisningsdelen. Instituttleder gis variert reduksjon i undervisningsplikten avhengig av størrelsen på det enkelte institutt. Lederne for de største instituttene (mer enn 40 årsverk) gis reduksjon med minst 320 arbeidstimer i undervisningsdelen hvert år, dvs. tilnærmet 1/2 fritak fra undervisningsoppgaver.
Det understrekes at hovedregelen ved såkalt frikjøp er at det er tale om frikjøp fra stilling, dvs. at et eventuelt fritak fra ordinære arbeidsoppgaver skal belastes tidsmessig likt mellom de ulike kategoriene (forskning/undervisning/administrasjon). For ledere er det gjort et unntak hvor frikjøpet gjelder undervisningsdelen. 
Universitetets retningslinjer for fordeling av arbeidsoppgaver for tilsatte i undervisnings- og forskerstillinger er veiledende. Det er derfor anledning til å foreta lokale tilpasninger som går ut over rammene i disse retningslinjene. Dersom fakultetene foretar slike lokale tilpasninger skal det gis skriftlig orientering om dette til universitetsdirektøren. Universitetsdirektøren har ikke mottatt slike orienteringer, men utelukker ikke at det likevel er foretatt lokale tilpasninger.

Forskningstermin

Fast ansatte i stilling som professor og førsteamanuensis har ordinært forskningstermin hvert femte år. Dette følger av ”retningslinjer for tildeling av forskningstermin”. Dekan/høgskolerektor og valgt leder ved Tromsø museum har etter én funksjonsperiode (3 år) rett til forskningstermin i 2 semestre. Etter to sammenhengende funksjonsperioder (6 år) har disse rett til 2 års forskningstermin.Ved kortere funksjonstid enn 3 år, har disse rett til ordinær forskningstermin.

Denne ordningen gjelder ikke for instituttledere.

Høringsuttalelser

I forbindelse med sak om styrings- og ledelsesstrukur på fakultets- og instituttnivået, jf. sak S 20-05, ba universitetsdirektøren i høringsbrev av 10.03.2005 om å få kommentarer på blant annet lønns- og arbeidsbetingelser for dekan og instituttleder. Høringsuttalelsene er vedlagt sak S 20-05.

I det følgende gis det en gjennomgang av hovedsynspunktene fra de høringsinstansene som konkret har uttalt seg om lønns- og arbeidsbetingelser:

Det humanistiske fakultet

Det humanistiske fakultet uttaler at det bør gis en lønnsmessig kompensasjon for lederverv, sannsynligvis noe større enn dagens. Fakultetet anser det som viktig at ledere sikres tid til forskning, dels ved at de i større utstrekning i dag fritas for undervisning, dels ved særlig forskningstermin i ettertid.

Det samfunnsvitenskapelige fakultet 

Det samfunnsvitenskapelige fakultet uttaler at det er viktig at instituttlederrollen og dekanrollen styrkes gjennom incitamenter som lønn, ekstra forskningstermin, ekstra midler til forskning etc.
NTL

NTL uttaler at det er nødvendig med nye insitamenter og tilrettelegging for å drive forskning for lederne og for å bedre rekrutteringen til ledervervene. De faglige lederne må gis reell mulighet til å konsentrere seg om å lede og utvikle forskningen og den forskningsbaserte undervisningen ved UiTø.

Det medisinske fakultet

Det medisinske fakultet uttaler at dekan og instituttledere må kunne tre ut av sin vanlige stilling og inn i en lederstilling etter valg/intern ansettelse. Dette vil gjøre det mer attraktivt å være leder. Det må videre åpnes for engasjering av post.doc/stipendiat/teknisk personale som kan ivareta det arbeid som tilfaller den vanlige stillingen.
Institutt for marin bioteknologi ved Norges fiskerihøgskole

Instituttet uttaler at det må sørges for incitamenter som blant annet lønn, for å gjøre det mer attraktivt å være instituttleder.

Institutt for matematikk og statistikk ved Det matematisk-naturvitenskapelige fakultet

Instituttet er positiv til den fleksible ordningen av incentiver som foreslås for å gjøre instituttlederstillingen mer attraktiv.

Universitetsdirektørens vurderinger

I henhold til det som er framkommet i forbindelse med gjennomgangen av styrings- og ledelsesstrukturen ved universitetet, bl.a gjennom prosjektgruppas rapport, debattmøter og høringsuttalelser, anser Universitetsdirektøren det som viktig å iverksette tiltak som er egnet til å gjøre det attraktivt å være dekan/høgskolerektor og instituttleder. Dette må i utgangspunktet gjelde uavhengig av hvilken ledelsesstruktur som velges, enhetlig ledelsesstruktur eller dagens struktur med to styringslinjer, jf. sak S 20-05. Det er flere ulike virkemidler som vil kunne virke motiverende. Lønn/honorar som ett incentiv er viktig i denne sammenheng. I tillegg til lønn er det viktig at ledere gis mulighet til å drive forskning. Ekstra forskningsterminer, ekstra stipendiat- og/eller postdoktorstillinger knyttet til lederens forskningsprosjekt, ekstra teknisk assistanse og ekstra driftsmidler kan være aktuelle virkemidler.

Prosjektgruppen for gjennomgang av styrings-, organisasjons- og ledelsesstrukturen ved Universitetet i Tromsø foreslår at dekaner/høgskolerektor og instituttledere skal innplasseres på lønnsplan for ledere hhv. kode 1474 dekan (lønnsramme 55-86, tilsv. kr. 385 100 - 778 100 pr. år) og kode 1475 instituttleder (lønnsramme 53-86, tilsv. kr. 371 800 – 778 100 pr år). Universitetsdirektøren ser dette som naturlig dersom lederne skal rekrutteres gjennom tilsetting. Når det gjelder ledere som rekrutteres gjennom valg finner universitetdirektøren det hensiktsmessig å opprettholde dagens ordning med honorar/lønnstillegg etter tilleggslønnsregulativets trinn B. 

Rekruttering gjennom tilsetting (åremål)

Dersom lederne skal tilsettes etter en utlysningsprosess, må lønn, som ved andre tilsettinger, fastsettes individuelt. Flere kriterier må vektlegges, deriblant: 

· Lederens kvalifikasjoner

· Størrelse på fakultet/institutt, herunder antall ansatte og studenter

· Kompleksitet når det gjelder studieprogram og forskningsaktivitet

· Omfang på ekstern finansiering

Lønnen kan justeres i perioden ut fra oppnådde resultater. I en åremålskontrakt er det ikke uvanlig at mål- og resultatkrav oppstilles. Ved en evt. innføring av enhetlig ledelse vil det samlede ansvaret på lederne øke sammenlignet med dagens ordning, og på bakgrunn av dette må en viss lønnsøkning for disse lederne påregnes. Hvilke merkostnader dette vil medføre, er vanskelig å anslå.

For interne søkere med fast stilling ved UiTø, vil det være naturlig å gi vedkommende permisjon fra undervisnings- og forskerstillingen i åremålsperioden. Ved periodens opphør, går lederen tilbake til sin faste stilling og opprinnelige lønn. Siden dette lønnsnivået vil ha stått tilnærmet uendret i åremålsperioden (lønnen kan være oppjustert noe gjennom sentrale forhandlinger i perioden), vil det kunne være aktuelt å vurdere særskilt forhandling iht. pkt. 2.3.4 i Hovedtariffavtalen.

Rekruttering gjennom valg

Ved en evt. opprettholdelse av dagens ordning med to styringslinjer og rekruttering gjennom valg, vil det være behov for en gjennomgang av ordningen med B-tillegg. En oppjustering av B-tilleggene bør vurderes for både dekaner/høgskolerektor og instituttledere. Særavtalen om honorering av valgte ledere (B-tillegg) har stått uendret siden 1998.

I henhold til hovedtariffavtalens punkt.2.3 - Lokale forhandlinger har organisasjonene forhandlingsrett på lokal lønnspolitikk. Dette innebærer at dersom de valgte lederne skal honoreres gjennom tilleggsregulativet, skal størrelsen på B-tillegget fastsettes gjennom lokale forhandlinger med organisasjonene.

Grunnlønnen (lønn i fagstilling) for denne gruppen ledere vil også kunne justeres i løpet av funksjonsperioden ut fra oppnådde resultater. 

Frikjøp

Retningslinjer for fordeling av arbeidsoppgaver for tilsatte i undervisnings- og forskerstillinger ble revidert i 2004. Hvorvidt det er behov for å justere disse på nytt allerede nå, er universitetsdirektøren noe usikker på. Det vil avhenge blant annet av eventuelle endringer i ledernes ansvars- og myndighetsområde.

Forskningstermin 

Universitetsdirektøren mener at det for dekanene bør vurderes å gi rett til forskningstermin i 15 måneder etter en lederperiode på 4 år og 30 måneder etter 8 år. Dette vil tilsvare om lag dagens ordning med 12 måneder etter en 3 års lederperiode. En ordning som antydet her, vil forutsette at opptjent forskningstermin ikke avvikles i lederperioden. Forskningsterminordningen for instituttlederne bør gjennomgås.

Dersom det blir aktuelt å tilsette ledere som ikke er i fast undervisnings- og forskerstilling ved UiTø, vil det kunne melde seg spørsmål om etterlønn for disse, som kan tilsvare en forskningstermin for en periode. Dette er imidlertid vilkår som må sees i sammenheng med lønnsvilkårene forøvrig.

Lederutviklingsprogram 

Universitetsdirektøren tar sikte på å starte nytt lederutviklingsprogram når ny ledergruppe er etablert etter 01.08.2005.

Andre forhold

Prosjektgruppa har foreslått ulike incentiver som stipendiatstillinger, ekstra driftsmidler, m.v. Dette kan være hensiktsmessige virkemidler for å rekruttere ledere og bidra til deres forskning.

Universitetsdirektøren finner det imidlertid ikke hensiktsmessig å etablere nevnte incentiver som generelle ordninger. Dette er ordninger som fakultetene kan vurdere i særlige tilfeller.

Behovet for administrativt støtteapparat er også påpekt. Dette mener universitetsdirektøren må løses innenfor rammene av dagens fakultets- og instituttadministrasjoner.

Universitetsdirektøren vurderer det slik at det på nåværende tidspunkt er vanskelig å være mer konkret angående lønns- og arbeidsbetingelser enn det som fremgår ovenfor. Det forslås derfor at universitetsledelsen gis fullmakt til å fastsette lønns- og arbeidsbetingelser for dekaner/høgskolerektor og instituttledere. Fastsetting av lønns- og arbeidsbetingelser gjøres i henhold til gjeldende  lov- og avtaleverk. 

Forslag til vedtak:

Universitetsledelsen gis fullmakt til å fastsette lønns- og arbeidsbetingelser for dekaner/høgskolerektor og instituttledere ved Universitetet i Tromsø, med utgangspunkt i universitetsdirektørens vurderinger i dette saksfremlegget og universitetsstyrets merknader ved behandlingen av saken. 

Tromsø, 31.03.2005

	Jan Larsen
	

	universitetsdirektør
	Håvard Bekkelund

Innstillingen ble enstemmig vedtatt etter behandling i møte 07.04.2005. 

Universitetsdirektøren

